ועדת המשנה לביטוח, כנסת 18, פרוטוקול מספר 19, 2012-07-10 14:00

פניה קירשנבאום: צהרים טובים.

פניה קירשנבאום: אני מתכבדת לפתוח את ישיבת ועדת המשנה של ועדת הכספים לנושא ביטוח.

פניה קירשנבאום: תודה לכל מי שטרח והגיע.

פניה קירשנבאום: הגיע מישהו ממשרד החינוך?

פניה קירשנבאום: הגיע.

פניה קירשנבאום: חשבתי הרבה על מה שנעשה היום.

פניה קירשנבאום: זה טוב להיות מצליפה וכל פעם לבדוק מה הסטטוס של החינוך הפיננסי, היכן הוא התקדם והיכן הוא לא התקדם ולהעביר ביקורת על כולם אבל החלטתי שהיום נלך בכיוון אחר.

פניה קירשנבאום: אני אומר לכם מה אני הולכת לעשות, מה אני עושה ואני אשמח לשמוע את דעתכם והמלצותיכם.

פניה קירשנבאום: אני רוצה קודם כל לספר על משהו שאולי דיברנו עליו בישיבת הוועדה הקודמת אבל סיפרתי את זה בכל מיני הזדמנויות ואולי שמעתם בתקשורת.

פניה קירשנבאום: ביום ראשון שעבר עשינו הפנינג חינוך, אירוע בבאר-שבע של חינוך פיננסי לזוגות צעירים.

פניה קירשנבאום: עיריית באר שבע ארחה אותנו.

פניה קירשנבאום: יחד אתנו היו יועצים פיננסיים של התאחדות היועצים, של יוסי אש וטל.

פניה קירשנבאום: אני הייתי קצת פסימית כי מי כבר יגיע לאירוע בבאר שבע בשעה 5:00 אחר הצהרים כאשר הילדים כבר בחופשה.

פניה קירשנבאום: לא פרסמנו את האירוע בתקשורת אלא זה היה בעירייה, במחלקת הרווחה.

פניה קירשנבאום: הגיעו 85 אחוזים מאלה שנרשמו וזה אומר 42 משפחות.

פניה קירשנבאום: הנחה את הערב המאמן הבכיר אריה מליניאק ואני חושבת שהוא עשה דבר נפלא כי הוא הכין את המשפחות לקראת השינוי.

פניה קירשנבאום: זאת אומרת, כל המצגת שלו הייתה מה אנחנו, איך עושים אבל הוא קצת פתח להם את הראש כדי שלא יחששו משינויים ומה מביא את השינוי.

פניה קירשנבאום: המשפחות שיצאו אחרי הייעוץ, כולם ניגשו – בפעם הבאה גם נכין דפי משוב לאירוע כזה – והשאירו מספר טלפון.

פניה קירשנבאום: המשפחות היו מאוד מרוצות.

פניה קירשנבאום: יש משפחות שכבר פנו להמשך הליווי.

פניה קירשנבאום: שאלתי את המשתתפים האם מישהו רוצה לבוא ולספר לכם מה הם הרגישו באירוע הזה אבל מכיוון שהישיבה מתקיימת ביום שלישי בשעה 2:00 בצהרים, הם לא יכלו להגיע כי הזוגות הצעירים עובדים.

פניה קירשנבאום: לכן אני אקריא לכם מכתב שקיבלתי.

פניה קירשנבאום: "ברצוני לברך את חברת הכנסת פניה קירשנבאום על היוזמה לארגון ערב שכזה.

פניה קירשנבאום: השכלתי המון ורכשתי ידע אשר יאפשר לי להבין את העקרונות שבניהול תקציב משפחתי.

פניה קירשנבאום: יחד עם זאת, האווירה הנעימה, האירוח המכובד והאנשים המקצועיים נתנו הרגשה טובה ובטוחה.

פניה קירשנבאום: תודה וכן ירבו ערבים כאלה".

פניה קירשנבאום: זה משהו קצר אבל אני חושבת שזה באמת נותן את אפשרות החשיבה לכיוון אליו הולכים.

פניה קירשנבאום: אני לא זוכרת אם סיפרתי לכם כאן אבל הסקר שנעשה באנגליה הראה ששמונים אחוזים מהמשפחות מוכנים לדבר עם הילדים על חינוך מיני, על סמים ועל אלכוהול אבל לא מדברים על החינוך הפיננסי.

פניה קירשנבאום: אריה מליניאק הביא דוגמה שאני קניתי אותה – אני אוהבת לקנות כל מיני דוגמאות כאלה – ואמר שאנחנו עכשיו בחופשת קיץ ואנחנו יוצאים עם הילד לקניון.

פניה קירשנבאום: האם אתם אומרים שיש לו שלושים שקלים ושיחליט מה הוא קונה בשלושים שקלים?

פניה קירשנבאום: האם הוא הולך לסרט וקונה פופקורן או הולך לסרט וקונה גלידה או שהוא משאיר את הכסף פתוח ומסיים את היום ב-500 שקלים.

פניה קירשנבאום: כך כבר מלמדים את הילד לנהל את התקציב.

פניה קירשנבאום: זאת בדיוק הנקודה.

פניה קירשנבאום: אני מאוד מקווה משרד החינוך ייקח את הנושא ברצינות בתמיכת האוצר ויכניס את זה למערכת החינוך כך שנעשה גם בתי ספר לחינוך פיננסי להורים וזה ייכנס לנו בדם שהחינוך הזה הוא כמו כל חינוך אחר כי זה חשוב.

פניה קירשנבאום: אנחנו צריכים להבין את החשיבות.

פניה קירשנבאום: טל כל הזמן אומר לי שאצלנו יש שלושה צמתים חשובים בחיים או שלושה דברים שחשובים לנו ואני מסכימה אתו לגמרי הדבר הראשון הוא הבית.

פניה קירשנבאום: אצל כל היהודים, הישראלים במיוחד, יש לבית חשיבות.

פניה קירשנבאום: באירופה ובארצות הברית לא כולם חייבים לקנות בית אבל אצלנו בית הוא בחשיבות וזה אומר משכנתא וכל מה שמתקשר לנושא הבית.

פניה קירשנבאום: הדבר השני הוא חסכון לילדים והדבר השלישי הוא חסכון פנסיוני.

פניה קירשנבאום: אלה שלושת המרכיבים של החיים הבוגרים אבל כדי ללמוד לעשות את זה נכון בחיים הבוגרים, אנחנו חייבים להתחיל את זה בגיל הרבה יותר צעיר.

פניה קירשנבאום: שמעתי שהמפקח יצא עם כך שאולי החינוך הפיננסי ייכנס אפילו בגני חובה.

פניה קירשנבאום: על כל זה אני רק יכולה לברך.

פניה קירשנבאום: מה בכל זאת אני עושה בעניין.

פניה קירשנבאום: כבר בשבוע הבא – ואם זה לא יקרה בשבוע הבא, אנחנו נניח את זה בשבוע הקרוב – אני מניחה שני חוקים.

פניה קירשנבאום: החוק הראשון מדבר על החינוך הפיננסי לזוגות צעירים ואיך עושים זאת.

פניה קירשנבאום: זה באמת בהמשך לפרויקטים.

פניה קירשנבאום: דרך אגב, הפרויקט שעשינו בבאר שבע, אני הולכת להמשיך כשמונה מפגשים כאלה בכל הארץ וכנראה שהמפגש הבא יהיה בנצרת עילית בסוף אוגוסט.

פניה קירשנבאום: אם כן, באיזה זמן אנחנו פוגשים את הזוגות הצעירים.

פניה קירשנבאום: בדרך כלל אנחנו פוגשים אותם במשרד הפנים כשהם באים להירשם כנשואים.

פניה קירשנבאום: החוק אומר שבמועד הזה הם יקבלו ואוצ'ר לשלושה מפגשים לחינוך פיננסי אבל זה לא יהיה חינם אלא הם ישתתפו בחצי מהעלות של שלושת המפגשים האלה.

פניה קירשנבאום: הכוונה היא שבמפגש הראשון יאספו את כל הנתונים של המשפחה, מה ההכנסות שלהם, מה ההוצאות שלהם וכולי.

פניה קירשנבאום: במפגש השני ינתחו את זה ויראו האם הם יכולים להגיע למשכנתא, האם הם יכולים לחסוך ומה קורה עם כל הסיפור.

פניה קירשנבאום: המפגש השלישי יהיה להמלצות, איך לנהל נכון את התקציב המשפחתי עם היעדים ועם המטרות.

פניה קירשנבאום: אני חושבת שזה צריך להיות משהו מוצלח.

פניה קירשנבאום: בארץ יש בסך הכול כחמישים אלף זוגות שנישאים ולכן אולי נחשוב להתחיל את הפרויקט הזה באופן דיפרנציאלי.

פניה קירשנבאום: אם אפשר היה לכסות מבחינה תקציבית את כולם, היינו שמחים.

פניה קירשנבאום: ננסה להוציא מהחוק הזה את המקסימום.

פניה קירשנבאום: החוק השני מדבר על הדרכה לחיילי צה"ל.

פניה קירשנבאום: בדיון הקודם השתתפה נציגת צה"ל אבל אני לא רואה אותה כאן.

פניה קירשנבאום: הכוונה היא להכשיר חיילות ת"ש לכך שהן יעבירו הדרכה, אבל עד שזה יקרה ועד שבאמת ידריכו ויעשו את הכול, אנחנו רוצים למצוא את החיילים באותם מקומות שם אפשר לרכז אותם.

פניה קירשנבאום: אם לא לתת לכולם, לפחות לתת לאלה שנאתר אותם כחשובים ביותר כמו חיילים בודדים ואולי עד אז יהיו לנו חיילים חרדים שגם להם אולי צריך לתת את ההדרכה איך להתנהל בתקופת השירות בצבא.

פניה קירשנבאום: בשלב הראשון של הגיוס הם יקבלו חינם את ההדרכה לחינוך פיננסי.

פניה קירשנבאום: אלה פחות או יותר הדברים.

פניה קירשנבאום: מכיוון שהיום אני לא מצליחה באף אחד, אני אשמח מאוד אם יש לכם מה לומר על הנושא ואיך אתם רואים אותו.

פניה קירשנבאום: אני היום פותחת צוהר לחקיקה ולחשיבה על התוכניות המשותפות.

פניה קירשנבאום: אתם נמצאים במקום בו הכול נרשם ואני מקווה שגם נוכל ליישם את כל ההמלצות שלכם.

פניה קירשנבאום: יש כבר אנשים שביקשו את רשות הדיבור.

פניה קירשנבאום: אוריאל לנדברגר, פעמונים.

אוריאל לנדברגר: אני רוצה לברך אותך על ההתמדה ועל כך שאת מובילה את הנושא.

אוריאל לנדברגר: אני חושב שזה נושא שהוא משמעותי מאוד.

אוריאל לנדברגר: זה שנמצאים כאן המובילים של נושא החינוך הפיננסי – גם משרד האוצר ואחרים – והם מגיעים כשאת קוראת להם, זה מבטא את החשיבות וכל הכבוד על הכינוס של כולם תחת קורת הגג שלך.

אוריאל לנדברגר: בסופו של עניין אני רוצה לתת דגש ולומר שאני חושב שיש כאן חשיבות רבה בתוך ההסתכלות הזאת כשאנחנו מדברים על חינוך פיננסי והיא באמת לדעת את המציאות בישראל.

אוריאל לנדברגר: כלומר, הרבה מדברים על חינוך פיננסי ולוקחים את זה למקומות שהם באמת חשובים - נושא של הפנסיה, נושא של השקעות – כדי לקדם את האנשים והידע, אין ספק שהוא מקצועי.

אוריאל לנדברגר: אני חושב שהכלים האלה שבהדרכה למשפחות הם גם כלי להוציא אנשים ממצוקה כלכלית.

אוריאל לנדברגר: ממש כלי טיפולי באוכלוסייה נזקקת, באוכלוסייה שדרך שילוב של ידע, הדרכה, ובעיקר גם ליווי, אפשר להוציא משפחות במצוקה.

אוריאל לנדברגר: אני חושב שההתייחסות אליהם בשלבים מסוימים, אנחנו נשמח מאוד שהמציאות שלהם תתקדם ונושא החסכון והדברים האלה יהיו מרכזיים, אבל אני חושב שדגשים כמו התמודדות עם חובות, עם הוצאה לפועל, התמודדות עם יכולת של מיצוי זכויות, זה חלק מהחבילה.

אוריאל לנדברגר: הנושאים האלה צריכים להיות מרכזיים.

אוריאל לנדברגר: יש הנושא החברתי כי בעצם בסופו של דבר המטרה כאן היא מטרה חברתית והיא נושא חברתי מאוד.

אוריאל לנדברגר: אני חושב שהנושא החברתי חייב להיות חלק מרכזי בתהליך.

אוריאל לנדברגר: חייבים לטפל במנע, אין ספק.

אוריאל לנדברגר: מי שנופל מהנהר, אפשר לבנות אחר כך גשר.

אוריאל לנדברגר: חייבים להשקיע במנע אבל לא פחות לחלץ את האנשים שנמצאים במצוקה.

אוריאל לנדברגר: זה נושא אחד שהיה חשוב לי שיאמר וייכתב.

אוריאל לנדברגר: דבר נוסף הוא שילוב של מתנדבים.

אוריאל לנדברגר: אני חושב שבנושא הזה של הדרכה של משפחות, יש לו ערך גדול.

אוריאל לנדברגר: יש אלפי אנשים שהם בוגרי המערכות הבנקאיות, עבדו במגזר הציבורי ובמגזר העסקי והם יכולים לבוא ולעזור לאנשים אחרים שצריכים את העזרה ולשם כך להביא את הידע שלהם.

אוריאל לנדברגר: הם צריכים להדריך אותם, ללמד אותם, להכשיר אותם, לתת להם ליווי מקצועי ולעשות את העבודה עם המשפחות.

אוריאל לנדברגר: אני חושב שיש בזה ערך גדול כדי להתחבר למיזמים נוספים שמתרחשים עכשיו גם של עידוד ההתנדבות.

אוריאל לנדברגר: יש שולחן עגול בין תלת מגזרי לפי החלטת ממשלה כדי לעודד את ההתנדבות.

אוריאל לנדברגר: יש לזה גם משאבים במשרד ראש הממשלה כדי לעודד התנדבות בכלל ואני חושב שדווקא מהמקום הזה של חינוך פיננסי, כאשר יש כל כך אנשים שמסוגלים לבוא – מצד אחד יש ביקוש גדול של מאות אלפי בתי אב שנמצאים בפער בין ההוצאות להכנסות והיכולת לתת להם מענה - זה יכול להיעשות על ידי הכשרה נכונה, הדרכה נכונה, ניהול נכון של מתנדבים.

אוריאל לנדברגר: ההשפעה תהיה הרבה יותר רחבה והרבה יותר גדולה.

אוריאל לנדברגר: אין ספק שמתנדב שמגיע עם רצון להשפיע חברתית, לתרום מזמנו ומוכן להשקיע – הדבר הזה נתרם גם המשפחה נתרמת ומתקדמת.

אוריאל לנדברגר: עצם זה שיש מישהו שבא ועושה את הדבר הזה בהתנדבות, עצם זה שמגיע מתנדב מקצועי ומוכשר, אחד שעבר הכשרה ויש לו ניסיון והוא בא ותורם מזמנו ועושה את הפעולה עם המשפחה, הדבר הזה מקדם מאוד את הדברים ומקדם מאוד את המשפחה.

אוריאל לנדברגר: כל מה שאני אומר, אני אומר לאחר בדיקות ועם נתוני הצלחה לגבי פעילות כזאת.

אוריאל לנדברגר: אני חושב שזה אחד הדברים המרכזיים שכאן הוועדה הזאת צריכה לקדם.

אוריאל לנדברגר: כמובן יש מקום לאנשי המקצוע שידריכו, ילוו, יבנו את הממשקים הנכונים בין מישהו מהמשפחה לבין אנשי המקצוע בתחומם.

אוריאל לנדברגר: מדובר ביועץ פיננסי שהוא עם השכלה פיננסית שייתן את ההדרכה בנושא הפיננסי למלווה ולמשפחה.

אוריאל לנדברגר: המלווה לא אמור להחליף את אנשי המקצוע אבל הוא יכול לגשר ולהביא את הדברים בשפה פשוטה.

פניה קירשנבאום: תודה.

פניה קירשנבאום: לפני שאנחנו עוברים למצגת שביקשתי מנירית להכין.

פניה קירשנבאום: אני יודעת שהרבה גורמים במשק באמת רואים חשיבות בחינוך פיננסי וכל אחד עובד בתחומו.

פניה קירשנבאום: באיזשהו שלב אנחנו נחשוב איך אנחנו מתאמים את כל הפעילות הזאת ואיך מנווטים אותה ביחד כי אני חושבת שזה אחד הדברים החשובים.

פניה קירשנבאום: אתם מכירים אותי ויודעים שאני כל הזמן מדברת על כך שחסרה לנו יד מנווטת של מדיניות כוללת.

פניה קירשנבאום: אולי נמצא את הדרך לעשות את זה בחינוך הפיננסי.

פניה קירשנבאום: בטח נשמע היום מה כל אחד עושה בתחום שלו לפני שנדבר על היד המכוונת.

פניה קירשנבאום: דורון שלפר, מנהל דיסקונט השכלה פיננסית.

דורון שלפר: שלום לכולם.

דורון שלפר: ראשית, אני רוצה לברך אותך על ההמשכיות.

דורון שלפר: נפגשנו כאן בהתנעה וכל הכבוד שאת ממשיכה בפעילות.

דורון שלפר: אני רוצה לספר בקצרה שבנק דיסקונט החליט אסטרטגית שהוא מוביל מהלך בראשות יושב ראש הבנק דוקטור יוסי בכר, והמנכ"ל ראובן שפיגל, את הנושא הזה של השכלה פיננסית ללקוחות הבנק ולאלה שהם לא לקוחות הבנק.

דורון שלפר: זה בא מתוך רציונאל וחשיבות שגוף פיננסי מבקש להנגיש – אני אשתמש במושג שאנחנו משתמשים בו – את המידע הרב שיש בבנק.

דורון שלפר: היחידה הזאת קיימת כבר די הרבה זמן ולאחרונה עניינו תהליך מהיר יותר.

דורון שלפר: אנחנו פוגשים מאות רבות של לקוחות שלנו באמצעות כנסים שאנחנו עורכים.

דורון שלפר: כבר ערכנו עשרות כנסים ללקוחות בסניפים עצמם אליהם אנחנו מזמינים לקוחות של הסניף ואת תושבי הסביבה וזאת מתוך מטרה להסביר להם מהי התנהלות פיננסית נבונה כפי שאנחנו קוראים לזה.

דורון שלפר: זה אולי שם אחר לנושא של כלכלת משפחה.

דורון שלפר: ההצלחה היא עצומה והמדד להצלחה הוא תגובת האנשים שבאים לשמוע במשך שעה וחצי-שעתיים.

דורון שלפר: התגובה היא: ידענו שצריך לעשות, לשמוע ולראות והנה מישהו בא ובפרק זמן קצר יחסית – אין לי מילה אחרת להגדיר את זה – נותן סטירה לאנשים ואומר: אתם כבר לא יכולים להתנהג פיננסית כפי שהתנהגתם עד כה.

דורון שלפר: אנחנו מסבירים בקצרה על החיסכון הפנסיוני, אנחנו מסבירים על משכנתאות, אנחנו מדברים על חסכון קצר טווח ועל חסכון ארוך טווח, לאורך הדרך אנחנו מכינים עזרים שיעזרו לנו.

דורון שלפר: הכנו חוברת – לא הבאתי מספיק עותקים ואני מתנצל אבל לא ידעתי שזה יהיה מספר הנוכחים – שנקראת ספר טיפים, צרכנות נבונה.

דורון שלפר: יש כאן מספר טיפים.

דורון שלפר: הכנו דף שבטוח אתם מכירים של הוצאות והכנסות ואנחנו מסבירים איך לנהל.

דורון שלפר: כבסיס, עוצרים לרגע את המצגת ומסבירים לאנשים שישקפו את ההכנסות ואת ההוצאות.

דורון שלפר: תמיד בתחילת השאלה עולה השאלה מי יודע כמה הוא מרוויח, ואז כולם מרימים את היד.

דורון שלפר: אחר כך עולה השאלה מי יודע כמה הוא מוציא ואז מעטים הם אלה שמצביעים.

דורון שלפר: המסר הוא שצריך להתנהל בצורה אחרת.

דורון שלפר: אם כן, אנחנו למעשה פועלים כדי להגיע לכל הסניפים שלנו במספר אופנים.

דורון שלפר: עד כה, כאמור, הגענו לעשרות רבות של סניפים.

דורון שלפר: כאמור, זה לא פתוח רק ללקוחות הבנק אלא גם לחברים ולתושבי הסביבה.

דורון שלפר: יש לנו מוזיאון שפועל כבר שנתיים, מוזיאון הרצל-לילינבלום ובחופש הגדול יש בו סיור חינם לילדים.

קריאה: זה מוזיאון מדהים.

קריאה: בתפקידי הקודם כיועצת שר האוצר היינו בטקס ההשקה והמוזיאון הוא מדהים.

קריאה: אפילו שמרתי את הכרטיסיות לבן שלי כשיגדל.

דורון שלפר: מדברים על כרטיס אשראי, מראים מה זה כסף, מראים מה זה פנקס שיקים.

דורון שלפר: הביקור במקום הוא בחינם ולא עולה כסף אלא צריך לתאם מראש.

דורון שלפר: מחלקים ספרון האומר שכסף הוא לא הכול ומדבר קצת על התחום הזה.

דורון שלפר: מגיעים לשם לא רק ילדים.

דורון שלפר: בחופש הגדול מגיעים לשם ילדים אבל מגיעים לשם גם בוגרים ומבוגרים.

דורון שלפר: יש מספר סיורים שמותאמים אישית לקהל היעד.

דורון שלפר: כל הרציונאל הוא כדי לשקף את העולם הפיננסי.

דורון שלפר: אנחנו מסבירים ללקוחות שלנו שאי אפשר יותר לא לדעת את הנושא הזה או לא לקחת בו חלק ואי אפשר יותר לומר שאשתי מטפלת בזה או בעלי מטפל בזה אלא צריך לקחת כאן איזושהי אחריות והאחריות היא לצורך העניין בטרמינולוגיה.

דורון שלפר: אם אני מתחבר לאוריאל שלמעשה מדבר על הליווי, אנחנו רותמים את כל היכולות שלנו.

דורון שלפר: אנחנו יחידה שיושבת באסטרטגיה ולא יחידת מדידה ולא יחידה של רווח אלא הפוך, יחידה שמקבלת כסף עבור הפעילות.

דורון שלפר: אנחנו נשמח להקצות את מה שהבנק מקציב לצורך העניין.

דורון שלפר: הבנק רוצה לצאת לכל הסניפים בו זמנית במספר סבבים.

דורון שלפר: המשמעות היא שאנחנו עומדים להכשיר קאדר של מרצים בתוך הבנק.

דורון שלפר: אנחנו נעזרים בהרבה ידע מחוץ לבנק ומובילים בתחום בנושא כלכלת משפחה וחינוך פיננסי לילדים.

דורון שלפר: חלק מהאנשים יושבים כאן בחדר.

דורון שלפר: עשינו איזשהו מיפוי לגבי רוח ההתנדבות.

דורון שלפר: אני אומר שמאות רבות של מתנדבים שהתחילו כבר את ההכשרה בבנק כדי שיוכלו לעמוד מול הלקוחות.

דורון שלפר: אני אומר שבשמחה שמעתי שיש הרבה מאוד מתנדבים לפעמונים ולארגונים אחרים כי זה רק עושה טוב.

דורון שלפר: בנק דיסקונט נמצא בעיצומו של התהליך והוא בהחלט מתכוון לסייע בכל מה שאפשר.

פניה קירשנבאום: תודה.

פניה קירשנבאום: אני יודעת שהאוצר יצא בקול קורא לכל הגורמים.

פניה קירשנבאום: דרך אגב, באותו כנס בבאר שבע כאשר כל הזוגות הצעירים ישבו ואריה שאל אותם מי מהם יודע כמה הם משלמים עמלות בנקים, שניים-שלושה הרימו יד.

פניה קירשנבאום: מי מהם יודע כמה הם משלמים עמלות בקופות גמל – אותו מספר הרים יד.

פניה קירשנבאום: לשאלה מי מהם יודע לרשום שיקים – כולם הרימו יד כי כולם יודעים איך רושמים שיקים.

פניה קירשנבאום: זה שלב ראשון.

פניה קירשנבאום: השאלה היא באמת מה מלמדים ומה מעבירים להם.

פניה קירשנבאום: אני מבקשת לקצר בזמן כי אנחנו רוצים עוד לראות את המצגת ואחר כך לסכם את הדיון.

פניה קירשנבאום: גיל אורלי, מנכ"ל יבולים.

גיל אורלי: אני מצטרף לברכות.

גיל אורלי: מי שמכיר אותי, והרבה מכירים אותי, אני עוסק בתחום בצורה מאוד אינטנסיבית מאז שנת 2000.

גיל אורלי: היה לנו חלום שיהיה חינוך פיננסי בישראל ובאמת אני מתפעל מהדרך בה מרימים את הנושא כאן וסוף סוף משהו זז.

גיל אורלי: אני חייב לומר את זה גם לנירית ולכל הצוות.

גיל אורלי: מדהים בעיניי מה שקורה וגם מדהים מה שנעשה בבאר שבע ובפעילות הזאת.

גיל אורלי: זה מתחיל לתפוס תאוצה וכל הגופים הפיננסיים מצטרפים, כולל בנק דיסקונט.

גיל אורלי: אגב, אני יכול להעיד אישית שבנק דיסקונט כבר ב-2005 קיים סדנאות בכל הבנקים.

גיל אורלי: עברנו בזמנו מסניף לסניף והדרכנו את הלקוחות.

גיל אורלי: כמה מלים עלי ואחרי כן כמה דברים על דעותיי בעניין הזה.

גיל אורלי: חברת יבולים היא חברה מסחרית עסקית שמתמחה בעניין הזה של כלכלת משפחה וייעוץ לעסקים.

גיל אורלי: אנחנו רואים את זה כשני צדדים של אותו עניין והסיבה היא העניין של יזמות.

גיל אורלי: אנחנו חושבים שחינוך פיננסי הוא לא רק צרכנות נבונה ויציאה מאובר דרפט שהם חשובים אלא גם לבנות את העתיד הכלכלי משום שבעולם כולו עלייה בתוחלת החיים יוצרת משבר כלכלי אדיר, משבר כלכלי וקראנו לאחרונה שזכינו, הגברים הישראלים, במקום שני בעולם או ב-OECD בתוחלת החיים.

גיל אורלי: באיזושהי ידיעה אחרת קראנו שהמשמעות של עוד ארבע שנים תוחלת חיים, היא 35 מיליון שקלים גירעון אקטוארי.

גיל אורלי: אם כן, אין ספק שחינוך פיננסי הוא הפתרון היחיד לאנשים לצבור נכסים ולאסוף אותם.

גיל אורלי: אנחנו פועלים בשש במות כאשר הבמה הראשונה היא בקריה האקדמית, שם יש לנו בית ספר לכלכלת משפחה ועסקים.

גיל אורלי: זה מיועד למעשה לכל תושבי הסביבה כולל פעילות התנדבותית כאשר בשנה שעברה שיקמנו בתיאום והדרכה 35 משפחות כאשר עם כל משפחה התקיימו שבע פגישות.

גיל אורלי: כמובן שאנחנו מכשירים שם גם מאמנים ויועצי כלכלת משפחה.

גיל אורלי: הפורום השני הוא איק"א, איגוד המאמנים שייתן לנו קצת מידע לגבי כמה אנשים עוסקים בתחום.

גיל אורלי: באיגוד המאמנים יש קצת יותר מאלף מאמנים, מתוכם על כמה במות של הכשרה יש היום קרוב ל-300 מכשירים בכלכלת משפחה שהם מאמנים ותיקים שלמדו כלכלת משפחה.

גיל אורלי: בחשבון מהיר אנחנו מגיעים קרוב לאלף אנשים שעוסקים בתחום הזה וזה מדהים כי אלה הרבה אנשים וזה הרבה כוח.

גיל אורלי: התחום השלישי הוא ב-חבר.

גיל אורלי: אני ושני חבריי כאן מקיימים פרויקט ענק ב-חבר.

גיל אורלי: הצלחנו להגיע להישגים אדירים ב-חבר של שיקום מאות משפחות.

גיל אורלי: היה ממש תהליך מדהים ש-חבר משקיעה בו המון.

גיל אורלי: אני כותב טור ב-YNET שרבים מכם מכירים את הטור הזה.

גיל אורלי: זה טור שבועי וזאת כבר השנה השלישית שאני כותב אותו מדי שבוע.

גיל אורלי: יש הרבה מאוד חומר על הנושא הזה.

גיל אורלי: עם מיכל דליות בסמינר לוינסקי אני מקיים בית ספר להכשרת הורים ושם אחד הנושאים הוא השכלה פיננסית.

גיל אורלי: לאחרונה קיימנו במת הורים בהשתתפות של מאתיים משפחות בערב אחד.

גיל אורלי: נשמח לשתף פעולה בעניין הזה.

גיל אורלי: אנחנו חושבים שחינוך פיננסי מתחיל בבית ואחרי כן בבית ספר ואנחנו עובדים מאוד חזק בתחום הזה.

גיל אורלי: גם מגדל נכנסה כשותפה בעניין הזה ויש תקציב שנקרא אחריות קהילתית במסגרתו אנחנו מסייעים לכל מיני מיזמים כולל ארגוני התנדבות שאנחנו שוקלים לתרום גם להם בתחום הזה דרך התקציב הזה.

גיל אורלי: אם כן, יש פעילות מאוד עשירה.

גיל אורלי: בכמה נקודות רציתי להגיב על הדברים שנאמרים כאן.

גיל אורלי: אין לי ספק שהחינוך הפיננסי לגיל הרך הוא הקריטי ביותר ושם אני רוצה להדגיש שני דברים.

גיל אורלי: הדבר האחד הוא שערכים הם לפני הכול.

גיל אורלי: לפני צרכנות ולפני מה קונים, קודם כל ערכים.

גיל אורלי: אני יכול להגיד את זה מהילדים שלו וכל אחד יכול לומר מהילדים שלו שהיום בבית הספר הערך הוא מי ההורים שלו יותר טחונים ואת זה אנחנו רוצים לשנות וליצור מצב שהערכים יהיו ערכים של נתינה.

גיל אורלי: לראות מהי הצלחה אישית וזה לא רק כסף אלא הצלחה אישית זה עוד הרבה מאוד דברים וגם הדברים הנוספים.

גיל אורלי: הדבר השני הוא בתחום של חינוך.

גיל אורלי: אנחנו חושבים שקודם כל אנשי חינוך צריכים להוביל את העניין הזה.

גיל אורלי: אני מאוד מזדהה עם מה שנאמר כאן במפגשים הקודמים על ידי משרד החינוך.

גיל אורלי: בהחלט יש הרבה אנשים שיכולים להיות מנטורים אבל אני חושב שאנשי חינוך צריכים להדריך.

גיל אורלי: זה מביא אותי לנושא הבא והוא תואר אקדמי בתחום הזה של כלכלת משפחה.

גיל אורלי: בעולם זה מקצוע.

גיל אורלי: מורים שמדריכים, יש להם תואר אקדמי בתחום של כלכלת משפחה.

גיל אורלי: זה נושא חשוב.

גיל אורלי: עשינו ניסיון בקריה האקדמית אונו והעברנו קורס את הסטודנטים למינהל עסקים.

גיל אורלי: היו תגובות יוצאות מן הכלל של הסטודנטים.

גיל אורלי: אני חושב שאם האקדמיה תתחיל לעסוק בזה, זה יעלה את הרמה בארץ וזה יעלה גם את הסטנדרט.

גיל אורלי: חייבים להתחיל משם ואז מורים במערכת החינוך יהיו מורים שעברו את המסלול הזה.

גיל אורלי: אני זורק משהו שייראה מוזר אבל אני חושב שהנושא הזה צריך להיות גם בבחינות הבגרות.

פניה קירשנבאום: הולכים לקצץ בבחינות הבגרות ואתה רוצה להרחיב?

פניה קירשנבאום: אתה הולך לסבך אותנו עם הדור הבא.

פניה קירשנבאום: שיעשו מבחנים במקצוע שייחשב מקצוע, שיהיה חלק מאזרחות או משהו כזה.

גיל אורלי: לעניין הבגרות, אני מסכים.

גיל אורלי: בתי סיימה עכשיו בגרות וזה היה סיוט לכל המשפחה.

גיל אורלי: התכוונתי לכך שזה צריך להיות מקצוע ככל המקצועות.

גיל אורלי: אני מקבל את מה שאת אומרת.

גיל אורלי: בעניין ההתנדבות, יש הרבה מאוד מאמנים, מאות מאמנים, שישמחו להיכנס לכל פרויקט כזה ולכל דבר שאת או מישהו אחר מקים.

גיל אורלי: יש אין סוף אנשים שכמעט כל מה שהם רוצים, זה לעסוק בנתינה.

גיל אורלי: בעניין הזה לדוגמה במגדל, שהיא שותפה לפרויקט, כאשר שאלנו מי רוצה להשתתף בתרומה במסגרת פרויקט הרחבה של ספירים – הרבה היו מעורבים בפרויקט הזה שנקרא ספירים לרבבה שזה חינוך פיננסי בירושלים – אני חושב שעברו עשר דקות ושלושים מנהלים בכירים אמרו שהם מעוניינים להצטרף לפרויקט הזה.

גיל אורלי: אני מאחל הצלחה רבה.

גיל אורלי: אנחנו שותפים לחזון.

פניה קירשנבאום: תודה.

פניה קירשנבאום: האמת היא שהמכללה למינהל בראשון מעבירה את הנושא כקורס.

קריאה: גם לקהל הרחב וגם לסטודנטים.

פניה קירשנבאום: נכון.

פניה קירשנבאום: הלוואי שכל היתר היו עושים כך, אבל כמו שאני אומרת בואו נתחיל את האבולוציה בקטן.

פניה קירשנבאום: נתחיל בגן ילדים, נלך לבית ספר יסודי, נגיע לבית ספר תיכון ונצמח.

פניה קירשנבאום: אולי פעם התואר הנחשק ביותר יהיה תואר בחינוך פיננסי או בייעוץ פיננסי ולא תואר במשפטים.

פניה קירשנבאום: האמת היא שהחלום שלי הוא להחזיר את התארים הטכנולוגיים יותר לאופנה אבל זה לא הנושא לוועדה הזאת.

פניה קירשנבאום: האחרונה שתדבר לפני המצגת זאת שרה זילברשטיין היפש מהמשרד לאזרחים ותיקים.

שרה זילברשטיין היפש: כמו שכבוד היושבת ראש אמרה, הנושא של החינוך הפנסיוני הוא דבר מאוד מאוד מרכזי בחיים של בני אדם ולכן אלינו במוקד כוכבית 8840, מתוך 815 אלף אזרחים ותיקים שיש בארץ, פנו אלינו 300 אלף, מתוכם 115 ניצולי שואה.

שרה זילברשטיין היפש: גילינו בתופעה הזאת – והנתונים מראים זאת באופן מובהק – שהרבה אנשים עשו טעויות קשות מאוד בתקופת הפרישה, קיבלו החלטות פיננסיות שגויות וכתוצאה מכך הם חיים היום ברמת חיים הרבה יותר נמוכה מכפי שיכלו לחיות אבל הדברים הם בלתי הפיכים לחלוטין.

שרה זילברשטיין היפש: זאת אומרת שמי שעשה את הטעות, זה המצב.

שרה זילברשטיין היפש: יש לו עוד שלושים שנות חיים אבל עם החלטה גרועה שהוא לקח בשנה בה הוא פרש.

שרה זילברשטיין היפש: כל שנה יש עד חמישים אלף אנשים שעוברים לפי החוק מחיי עבודה לחיי פנסיה ותקופת החיים הזאת היא תקופה קריטית לחינוך פיננסי נכון כי אחרת ההחלטות שהם יקבלו בתקופה הקריטית הזאת, יהיו בהחלט מאוד מאוד משפיעות על חיי היום יום שלהם ועל החיים הכלכליים שלהם.

שרה זילברשטיין היפש: לכן יש את הנושא הזה של הכנה לפרישה והחדרת הנושא הזה.

שרה זילברשטיין היפש: יש הרבה מאוד נושאים כמו בריאות, תזונה נכונה וכולי אבל מעבר לזה, יש את הקטע המאוד מאוד חשוב והוא איזה החלטות אתה מקבל היום כדי שאחר כך אתה לא תיפגע.

שרה זילברשטיין היפש: יש כמובן את אלה שפורשים לפרישה מוקדמת והרבה מאוד אנשים גרמו לאסונות פרטיים כי לקחו כסף והשקיעו בכל מיני השקעות קש ונותרו ללא אגורה שחוקה.

שרה זילברשטיין היפש: אלה הן התקופות בחיים, אז אנחנו צריכים לעזור להם.

פניה קירשנבאום: אני מסכימה אתך לא מסכימה ואני אומר לך במה אני מסכימה ובמה אני לא מסכימה.

פניה קירשנבאום: אני לגמרי מסכימה שצריך להדריך.

פניה קירשנבאום: החיסכון הפנסיוני וכל השינוי שעבר עם בתחום הפנסיות, אנשים בכלל לא מבינים את זה.

פניה קירשנבאום: אתמול ראיין אותי אחד העיתונאים לגבי האירוע בבאר שבע.

פניה קירשנבאום: סיפרתי לו על האירוע ואמרתי שאחד הדברים החשובים הוא לחסוך לפנסיה.

פניה קירשנבאום: לפי הגיל אני הבנתי שהוא לא בפנסיה תקציבית אלא הוא כנראה בפנסיה צוברת.

פניה קירשנבאום: שאלתי אותו האם הוא יודע שכאשר הוא יצא לפנסיה, אין לו שבעים אחוזים מהפנסיה כפי שיש לאחרים והוא אמר לא.

פניה קירשנבאום: הוא בחור צעיר, בן 28-29 בערך.

פניה קירשנבאום: אני חושבת שזה חשוב להסביר על החיסכון הפנסיוני אבל להתחיל להסביר את זה למי שיצא לפנסיה מוקדמת או למי שיצא לפנסיה, זאת דקה אחת מאוחר מדי.

קריאה: הוא קיבל את זה לא כקצבה אלא קיבל את זה כהוני ויש לו את כל הכסף, אבל אותו אחד לא מקבל.

פניה קירשנבאום: אני אומרת שהחינוך צריך לבוא בכל הצמתים.

פניה קירשנבאום: אני שואלת האם חייל שמשתחרר מצה"ל ומקבל מענק שחרור ועכשיו הוא מתחיל את הטיול בחוץ לארץ ואת הלימודים שלו, האם לא צריך לתת לו את החינוך כאן ברגע זה ולומר לו שעכשיו יתחיל לחסוך לפנסיה מכיוון שכאשר הוא יתחיל לחסוך בגין שלושים, כאשר הוא יתחיל לעבוד, כשהוא יצא לפנסיה בגיל 67 לא יהיה לו מספיק כסף לחיות בפנסיה.

קריאה: שקודם כל ישמור את הפיצויים שלו.

פניה קירשנבאום: שידע לנהל את המענק.

פניה קירשנבאום: אני לא יודעת אם בצה"ל, אלה שמשתחררים בגיל 45, מקבלים ייעוץ פיננסי כדי לדעת מה לעשות עם הכסף או כל אחד רץ ומנסה להשקיע את זה במקום אחר.

קריאה: הם מקבלים ייעוץ.

פניה קירשנבאום: אני מסכימה אתך אבל אני חושבת שאת ההדרכה הזאת צריך לעשות הרבה יותר מוקדם ולא ברגע שהוא יוצא לפנסיה כי אז זה עוזר אבל בשוליים.

קריאה: אולי צריך להציע הצעת חוק שאולי יהיה ייעוץ פנסיוני אובייקטיבי במדינה שלנו, מה שלא קיים שמונה שנים.

קריאה: אולי הגיע הזמן לכך.

דורון שלפר: או לחייב מעבידים במסגרת מקומות העבודה לקבל ייעוץ אובייקטיבי.

פניה קירשנבאום: רעיונות מצוינים.

פניה קירשנבאום: בסוף כל עובדי האוצר יצביעו נגדי.

פניה קירשנבאום: אנחנו עכשיו נמצאים בשיא הכושר.

פניה קירשנבאום: אני חושבת שיש כאן רצון טוב של כל הגורמים, גם של האוצר וגם של משרד החינוך.

פניה קירשנבאום: גם אם אני כועסת כי לי לפעמים נראה שהקצב הוא לא טוב וההיקף הוא לא מספיק, כנראה שזאת הבירוקרטיה וכך זה עובד.

פניה קירשנבאום: אני מנסה קצת לדרבן וקצת לעשות במסגרת היכולות.

פניה קירשנבאום: עובדה שראינו את החוק שאמנם זה רק תזכיר ממשלתי.

פניה קירשנבאום: זה עדיין רק הקמת ועדה ציבורית מייעצת אבל לדעתי זה לא מספיק והייתי רוצה לראות את זה הרבה יותר רחב אבל זה התהליך.

פניה קירשנבאום: שוק ההון שאחראי על החיסכון הפיננסי ועל התכנון הכין תוכנית אסטרטגית ואני ביקשתי מהם שיציגו לנו את התוכנית כדי שכולנו נראה לאן פנינו מועדות לפחות בתכנון.

פניה קירשנבאום: נירית, בבקשה.

נירית גדסי: תודה על הבמה ועל כך שאת ממשיכה ומקיימת את הדיונים האלה שבאמת נותנים הזדמנות לכולנו לחזור ולהיפגש.

נירית גדסי: אני אציג את התוכנית בקווים כלליים.

נירית גדסי: התוכנית שאנחנו מגבשים היא בעצם איזושהי תוכנית אסטרטגית שאמורה לתת לכולנו איזושהי קריאת כיוון, לאן אנחנו רוצים להגיע עם החינוך הפיננסי הזה ומה המטרות שלנו בתהליך הזה.

נירית גדסי: בתוך כחודש – ואני מקווה שאפילו פחות - אנחנו מתכוונים לפרסם את התוכנית המלאה להתייחסות של כולכם ושל הציבור בכלל.

נירית גדסי: כרגע אני אציג את הדברים בקווים כלליים.

נירית גדסי: כולנו יודעים מה זה חינוך פיננסי.

נירית גדסי: אנחנו מדברים כאן על מידע, לתת לאנשים איזושהי הכוונה או ייעוץ, לעורר מודעות, לעזור להם לקבל החלטות מושכלות ולהבין מתי הם צריכים איזשהו סיוע יותר מקצועי ואיפה אפשר לקבל את הסיוע הזה.

נירית גדסי: זה בעצם לדעת איפה לחפש את המידע, למצוא את המידע הנכון, לשאול את השאלות הנכונות ולקבל החלטות נכונות.

נירית גדסי: כמו שכולכם יודעים, אנחנו מדברים על תחום מאוד רחב שעוסק בנושאים רבים שעלו כאן גם בדיון, אם זאת כלכלת המשפחה, התנהלות בחשבון הבנק, ניהול תקציב, צרכנות נבונה, השקעה, חסכון, אשראי, ביטוח, חסכון פנסיוני.

נירית גדסי: אנחנו מדברים כאן על תחום מאוד מאוד רחב והמטרה שלנו היא להקנות איזשהו ידע בסיסי לכל האזרחים, לאפשר איזשהו ידע קצת יותר מתקדם למי שירצה בכך ויש איזשהו ידע מתמחה שלא נעסוק בו, שמי שרוצה ללמוד ממש איך להשקיע בכל מיני מכשירים מתקדמים – אני בטוחה שיש לו את המקומות אליהם הוא יכול להגיע ולעשות זאת גם היום.

נירית גדסי: את מי אנחנו רוצים לחנך.

נירית גדסי: את כולם, החל מהילדים.

נירית גדסי: תוכנית שאנחנו מגבשים עם משרד החינוך נוגעת בילדים החל מגיל הגן ועד סיום מערכת החינוך בכיתה י"ב.

נירית גדסי: אחר כך כמובן שהם צעירים, בצבא או במסגרת מקבילות, באוניברסיטה, בכניסה לשוק העבודה, בזמן שהם עובדים.

נירית גדסי: כמובן גם לקראת גיל הפרישה וגם אחרי גיל הפרישה כי כמו שאמרה כאן נציגת המשרד לאזרחים ותיקים, הצומת הזה של הפרישה הוא באמת צומת מאוד מאוד משמעותי ואנשים מתקשים להבין איך להתנהל במעבר החד הזה מתקופה בה יש להם הכנסה קבועה לתקופה בה אין להם הכנסה.

נירית גדסי: אנחנו נרצה גם לגעת כמובן בכל מיני אוכלוסיות שיש להם איזה שהם מאפיינים מיוחדים.

נירית גדסי: לא הזכרנו את כולם אבל גם אפילו נשים למשל, שזאת אוכלוסייה שאנחנו יודעים שהרבה פעמים נוטה להימנע מהחלטות כלכליות או להסתמך על בני הזוג בהחלטות כלכליות והרבה פעמים יש איזשהו צורך לתת איזשהו דגש מיוחד גם לאוכלוסייה הזאת.

נירית גדסי: כמו שאמרתי, אנחנו נרצה להגיע כל הזמן לאנשים ובעיקר בכל מיני צמתי חיים כאלה בהם מקבלים החלטות כלכליות חשובות.

נירית גדסי: כמו כולכם יודעים, הנושא הזה קיבל תאוצה בשנים האחרונות בגלל תהליכים ארוכים שקרו בישראל, כמו בכל העולם.

נירית גדסי: העברה של אחריות לקבלת החלטות אל הצרכנים, המורכבות הגדולה של השוק, כולנו מקבלים החלטות יום-יום וכבר מגיל צעיר, תוחלת החיים שמתארכת וכולי.

נירית גדסי: כמו שאוריאל הזכיר קודם לכן, חינוך פיננסי הוא גם איזשהו כלי לצמצם פערים חברתיים.

נירית גדסי: אוכלוסיות שמצויות באיזושהי מצוקה כלכלית, אני לא חושבת שחינוך פיננסי יפתור להן את כל הבעיות אבל אני בטוחה שזה יעזור להן לצמצם את המצוקה בה הן נמצאות אבל אולי זה ייתן להן כלי נוסף להעצים את עצמן ולצאת מאותה מצוקה.

נירית גדסי: כמו שכולכם יודעים וכבר נאמר כאן מספר פעמים לפני חצי שנה הממשלה החליטה שכדאי לקדם את החינוך הפיננסי.

נירית גדסי: הוחלט הממונה על שוק ההון במשרד האוצר יהיה אחראי על הנושא והוקמה מחלקה בראשה אני עומדת.

נירית גדסי: התפקיד שלנו הוא להיות הגורם המתכלל והמרכז שמקדם את המדיניות הזאת, מקדם את היישום של אותה מדיניות שזה לא פחות חשוב מלהתוות מדיניות, ליצור שיתופי פעולה עם כל הגופים שיושבים כאן ועם עוד רבים אחרים.

נירית גדסי: לא כל הפעולות צריכות להיעשות על ידי משרד האוצר ואנחנו לא חושבים שכל החכמה מצויה אצלנו ואין לנו בהכרח את כל הכלים להגיע לאזרחים.

נירית גדסי: זה לא תמיד נכון שהכל ייעשה על ידי הממשלה.

נירית גדסי: לכן אנחנו נרצה לקדם כל מיני שיתופי פעולה עם כל מיני גופים מהממשלה, מהמגזר הפרטי ומהמגזר השלישי ולרתום את כולם לתהליך הזה יחד אתנו.

נירית גדסי: בתוכנית האסטרטגית – אני תכף אזכיר יותר בהרחבה - אנחנו נקים גם אתר אינטרנט מרכזי לחינוך פיננסי שגם בזה כבר נגענו כאן בדיונים קודמים.

נירית גדסי: אחד הדגשים החשובים שאנחנו נוגעים בהם כל הזמן זה גם תהליך שיתוף הציבור, שיתוף כל הגורמים שפעילים בחינוך פיננסי וגם גורמים אחרים שמתעניינים בזה ואת הציבור בכלל.

נירית גדסי: אנחנו רוצים לשמוע מה יש לאנשים לומר, מה התפיסה של האנשים ומה הם חושבים שכדאי לקדם.

נירית גדסי: אנחנו רוצים לשים דגש חזק מאוד גם על המדידה של התהליכים האלה ולראות שאנחנו פועלים בכיוון הנכון ושמה שאנחנו עושים הוא אפקטיבי.

נירית גדסי: מתוך אותו קול קורא שפרסמנו לפני כחודשיים, אני חושבת שכמעט כל הנוכחים כאן מילאו ועוד רבים אחרים, קיבלנו עשרות תגובות.

נירית גדסי: ניסינו לעשות איזשהו מיפוי של הנושאים בהם היוזמות שקיימות היום בשטח נוגעות ואפשר לראות שמרבית היזומות עוסקות בנושאים שהם יותר ביום יום שלנו, אם זאת כלכלת המשפחה, צרכנות נבונה, בנקאות, נושא של התנהלות מול הבנק, חסכון בהשקעה.

נירית גדסי: הנושאים היותר מורכבים הם קצת פחות במרכז התהליך הזה, אבל כמובן שהם לא פחות חשובים.

נירית גדסי: לגבי האסטרטגיה הלאומית שאנחנו מקדמים.

נירית גדסי: התוכנית עצמה אמורה להיות תוכנית חומש שבסוף התקופה תיבחן מחדש ותיבנה תוכנית חדשה לתקופה הבאה.

נירית גדסי: לצורך גיבוש התוכנית עשינו לימוד גם של מה שקיים בישראל, אם זה באמצעות הקול הקורא, נפגשנו עם עשרות גורמים ושמענו מה עושים עכשיו, מה הצרכים שקיימים, מה הדגשים שחושבים שכדאי לשים, ושמענו גם על מה שקורה בעולם.

נירית גדסי: בכל העולם זה נושא שהוא מאוד מאוד מתפתח ויש הרבה מדינות שהן קצת יותר מתקדמות מאתנו וכבר גיבשו איזושהי תוכנית מדיניות לאומית ויש לא מעט פעילות בשטח.

קריאה: איך למדתם את זה?

נירית גדסי: גם באמצעות רשת מידע של ה-OECD שאנחנו חברים בה ואנחנו שותפים באיזשהו שיח בינלאומי בנושא וגם באמצעות מפגשים עם גורמים מחוץ לארץ ושיחות עם גורמים מחוץ לארץ.

נירית גדסי: הייתי גם בכנס של ה-OECD ושוחחתי עם עמיתים רבים מהרבה מדינות.

נירית גדסי: אני חושבת שזה היה מאוד מאוד מעניין ומאוד חשוב.

נירית גדסי: באמצעות הרשת הזאת של ה-OECD אנחנו מגיעים למדינות רבות ויש שם ידע מדהים.

נירית גדסי: מדובר גם במדינות שהן לא חברות ב-OECD.

נירית גדסי: יש קרוב למאה מדינות שחברות ברשת הזאת.

נירית גדסי: התוכנית היא אמנם תוכנית אסטרטגית אבל הקו שהנחה אותנו הוא לגבש איזה שהם יעדים שהם ככל האפשר מדידים, כדי שנוכל בסוף אותה תקופה לבוא ולראות האם השגנו את המטרות בהן רצינו.

נירית גדסי: כמו שאמרתי, כאשר התוכנית הזאת תעבור, אנחנו נפתח את זה לדיון ציבורי רחב ואני מקווה שתוך כחודש נוכל לפרסם את התוכנית המלאה.

שרה זילברשטיין היפש: בדיוק כאשר כולם יוצאים לחופש.

נירית גדסי: אנחנו משתדלים ככל האפשר אבל אני בטוחה שגם אתם נמצאים כאן ואנחנו ניתן זמן תגובה מספיק.

נירית גדסי: אנחנו לא נהרוס לכם את החופשה אבל נקווה שניתן לכם חומר קריאה מעניין לזמן החופשה וגם לאחריה.

פניה קירשנבאום: אני מבינה שמשרד החינוך בחופשת הקיץ כן מעביר הדרכה למורים.

נירית גדסי: נכון.

דליה פניג: בוודאי.

פניה קירשנבאום: את יודעת שהיום העברנו כסף וחלק מהכסף הוא להדרכות.

פניה קירשנבאום: אם אתם לא מעבירים הדרכות, אנחנו נחזיר את הכסף.

נירית גדסי: בסוף תהליך ההתייעצות הזה, בסוף הדין הציבורי שנקיים, ככל הנראה נרצה לעשות איזשהו כינוס.

נירית גדסי: אנחנו נרצה להביא איזושהי תוכנית עם כל ההערות שהטמענו בתוכה לאישור הממשלה לקראת סוף השנה הזאת והשאיפה היא ליצור על בסיס האסטרטגיה הלאומית הזאת איזושהי תוכנית עבודה יותר קונקרטית ולאפשר גם לכולכם לראות איך אתם מנתבים את הפעילות שלכם לכיוונים עליהם אנחנו מדברים ודנים עליהם יחד.

נירית גדסי: מתוך אותה תוכנית כאן את החזון אליו אנחנו שואפים.

נירית גדסי: אנחנו נרצה להגיע למצב בו לכל אחד מהאזרחים יש אוריינות פיננסית גבוהה והוא מסוגל לקבל החלטות פיננסיות מושכלות לגבי הכסף שלו, החלטות שמאפשרות לו להתנהל בצורה נבונה ולהגיע לאיזושהי רווחה כלכלית שהוא מסוגל לקיים אותה לאורך זמן.

נירית גדסי: אומר בקווים כלליים את המטרות עליהן חשבנו.

נירית גדסי: סוג של תהליך.

נירית גדסי: אנחנו מדברים קודם על כל העלאת המודעות של האזרחים לנושא הזה בכלל, לחשיבות שלו, לאפשרות של האזרחים להגיע למידע, היכן המידע נמצא והיכן אפשר לקבל סיוע מקצועי נוסף.

נירית גדסי: להנגיש את המידע עצמו, וכמו שהזכרתי קודם בצמתים מרכזיים לאורך מעגל החיים, להקנות לאזרחים מיומנויות לקבלת החלטות, לתת להם כלים שיעזרו להם לקבל החלטות טובות יותר ובעצם בתהליך הזה להביא לאיזשהו שינוי בדפוסי ההתנהלות הכלכלית שזאת משימה מאוד מאוד לא פשוטה אבל אנחנו שמים לעצמנו רף גבוה במטרה לקדם את היכולות של האזרחים כמה שיותר.

נירית גדסי: כמו שאמרתי קודם, אנחנו רוצים לשים דגש על קבוצות ייחודיות שיש להן מאפיינים או צרכים מיוחדים והם זקוקים לדגש מיוחד.

נירית גדסי: אנחנו רוצים לקדם שיתופי פעולה עם שלושת המגזרים שקיימים ולפתח כלי מדידה והערכה בהם אנחנו רואים חשיבות גדולה מאוד בתהליך הזה.

קריאה: כלי מדידה והערכה לכם?

נירית גדסי: כלי מדידה והערכה, גם למדוד את האפקטיביות של האסטרטגיה.

נירית גדסי: אלה בעצם שלושה מעגלים – למדוד את האפקטיביות של האסטרטגיה, למדוד את האפקטיביות של התוכניות בשטח כלפי עצמן, כל תוכנית לגבי עצמן, וגם האפקטיביות של אותן תוכניות ביחס למטרות של האסטרטגיה ואיך הכול מתכתב יחד.

קריאה: כל מה שאת מגדירה כאן יאפשר לאזרחי ישראל לעשות את זה בעצמם או שאתם אומרים אולי לייצר גם אנשים תומכים שיעזרו להם להוביל אותם בתהליכי השינוי האלה לאורך מעגל החיים?

נירית גדסי: כמו שאמרתי כבר בשקף הראשון, הרעיון הוא לתת לאנשים איזשהו מידע בסיסי שיהיה לכולם אבל גם להסביר להם איפה יש גורמים מקצועיים מהם אפשר לקבל מידע נוסף ואתם אפשר להתייעץ.

נירית גדסי: ברור שלא נוכל להפוך את כולם למומחים לכל הדברים הללו ולא כולם יהיו סוכני ביטוח או יועצים פנסיוניים או יועצי השקעות או יועצים פיננסיים.

פניה קירשנבאום: אני חושבת שחלק מהחינוך הוא להסביר לאנשים כמו שחינכו אותנו או כמו שהתרגלנו שבכל השלבים החשובים של החיים אנחנו לפעמים צריכים כי אי אפשר ללכת לקנות דירה בלי שמישהו לא יראה חוזה ואי אפשר לעשות עוד איזו עסקה שהיא באמת רצינית בלי שבעל מקצוע יעיף בה מבט.

פניה קירשנבאום: רק בחיים שלנו, כשאנחנו מקבלים החלטות כל כך חשובות לנו, אנחנו לא לוקחים ייעוץ של מישהו.

פניה קירשנבאום: אם אנחנו לאט לאט נלמד אותם איך לקרוא ואיך להבין, לא לפחד מזה ולומר שברגע קריטי עדיין אין להם מספיק כלים כדי לקבל החלטה ולכן שילכו להתייעץ עם מישהו – זאת כבר התקדמות.

פניה קירשנבאום: אני לא מתכוונת לומר שהאיש ילמד היום איך להיות יועץ פיננסי של עצמו בכל הזדמנות.

פניה קירשנבאום: ז את אומרת, הוא יבין את המצב שלו וכשהוא יגיע לרגע, אני מציעה לו שייקח בכל זאת יועץ.

פניה קירשנבאום: אני חושבת שבגדול זאת צריכה להיות הדרך ואם אנחנו נתווה זאת, נגיע למשהו.

פניה קירשנבאום: לומר שאנחנו נחנך אותו, ניתן לו כלים ומעכשיו הוא ידע מה לעשות – אנחנו נחטא למטרה ופשוט נגרום עוול למי שבאמת יחשוב שהוא פתאום דוקטור לפיננסים.

נירית גדסי: בדיוק על זה אנחנו מדברים.

נירית גדסי: בדיוק על הדברים האלה.

נירית גדסי: איזשהו ידע בסיסי של כולם ולהסביר להם איפה אפשר לקבל עזרה נוספת מגורמים מקצועיים שהם מומחים בתחומם, אי אפשר להחליף אותם וגם לא צריך.

נירית גדסי: כתבתי כאן קצת על החינוך הפיננסי במערכת החינוך, נושא עליו סיפרנו בישיבות הקודמות שהתקיימו כאן ואני לא ארחיב.

נירית גדסי: יש את אתר האינטרנט שאנחנו עוסקים בו.

נירית גדסי: חשוב לי להדגיש לגבי הנושא של שיתוף הציבור, זה מתקשר גם להצעת החוק שאת הזכרת קודם לכן וגם לדיונים בנושא.

נירית גדסי: אנחנו רואים לנגד עינינו איזושהי סדרה הולכת ומתרחבת של תהליכים מקבילים ומשלימים אחד את השני של שיתוף הציבור.

נירית גדסי: אם זאת אותה מועצה מייעצת אנחנו כרגע מחוקקים אותה ומקדמים אותה שהיא איזשהו גוף מצומצם שיכלול נציגים גם מהממשלה, גם מהמגזר הפרטי וגם נציגים של עמותות ואקדמיה.

נירית גדסי: המועצה הזאת היא גוף יחסית מצומצם אבל מעבר לאותה מועצה אנחנו פועלים לקדם שולחנות עגולים ואיזשהו שיח מתמשך ורצוף עם כל הגורמים שפעילים בתחום הזה והגורמים שמתעניינים בתחום הזה.

נירית גדסי: יש כמובן את הדיונים שאת מקדמת כאן בכנסת, אם זה במסגרת השדולה או במסגרת הוועדה.

נירית גדסי: אנחנו נרצה לערוך כינוסים אחת לתקופה כדי לקדם איזשהו שיח יותר מקצועי ויותר ממוקד בנושאים שונים.

נירית גדסי: כמובן גם פרסום של מסמכים להתייחסות של הציבור הרחב, אם זאת אותה אסטרטגיה, וממכים נוספים שיהיו בהמשך.

נירית גדסי: נרצה לשמוע את ההתייחסות של כולם כי אני חושבת שזה לא משהו שהוא שלנו עם עצמנו אלא זה תהליך רחב מאוד שמדבר לכל אחד ואחד מאתנו ונוגע לכל אחד ואחד מאתנו.

נירית גדסי: לכן חשוב מאוד לקדם את זה בצורה של שיתוף.

נירית גדסי: לסיכום.

נירית גדסי: אנחנו רוצים לקדם איזשהו שיח רחב ולערב את כל המגזרים.

נירית גדסי: באמצעות אותו שיח אנחנו רוצים גם להוביל לקידום של שיתופי פעולה שחוצים את המגזרים השונים.

נירית גדסי: עד כאן.

פניה קירשנבאום: תודה.

פניה קירשנבאום: כשאני מסתכלת על זה, הכול יפה אבל כל הזמן אני חושבת איך צריך להיראות המבנה שמנהל את מה שדיברנו בהתחלה.

פניה קירשנבאום: מי ינהל את כל הדבר הזה?

פניה קירשנבאום: זה מחזיר אותי לאותו חוק – אני לא יכולה לומר שהוא חוק מסכן כיוון שהוא חוק גדול ולא עבר – וזה החוק ש לשינוי מבנה רגולטורי שהנחתי.

פניה קירשנבאום: מי שיושב כאן ומי שמכיר את החוק הזה, יודע.

פניה קירשנבאום: לו החוק היה עובר והייתה קמה רשות שהיא אחראית על הגנת הצרכן כמו שדיברנו, אז בהחלט יכולתי היום לומר שבמבנה הזה יושב החינוך הפיננסי.

פניה קירשנבאום: אבל היום כשזה לא עבר ובין הרגולטורים יש נביעה, איך עכשיו העסק הזה יעבוד?

נירית גדסי: אני אזכיר שבמועצה המייעצת הזאת – אולי הייתי צריכה קצת יותר לפרט – ישבו נציגים גם שלנו, גם של רשות ניירות ערך, גם של בנק ישראל וגם של המועצה הלאומית לכלכלה.

נירית גדסי: המועצה היא גוף שמייעץ לממונה על שוק ההון בנושא הזה כי הממונה על שוק ההון מוגדר כאחראי על החינוך הפיננסי.

פניה קירשנבאום: מי יממש את זה?

פניה קירשנבאום: מי יקבע מדיניות ומי יממש את המדיניות?

פניה קירשנבאום: מי יעשה תיאום בין רגולטור של הבנקים לרגולטור אחר?

פניה קירשנבאום: לכל הבנקים יש יד בחינוך פיננסי, לרשות לניירות ערך יש כבר אתר נחמד בנושא הפיננסי, באגף שוק ההון עכשיו אתם מפתחים אתר שאני מקווה שהיא יהיה מצוין בחינוך פיננסי.

פניה קירשנבאום: מי עושה את התיאום?

נירית גדסי: זה לא סותר.

נירית גדסי: כל אחד מהרגולטורים עוסק בתחום האחריות שלו ואני חושבת שהחלוקה היא מאוד מאוד ברורה לגבי מה כל רגולטור עושה ומה האחריות שלו.

פניה קירשנבאום: את לא חושבת שיהיה קצת ביזור מאמצים וכספים?

נירית גדסי: התפקיד שלנו כרגע בכובע החדש הזה של חינוך פיננסי, מעבר לכובע שלנו כרגולטור של הביטוח והפנסיה, הוא גם לשמש איזשהו גורם שמתאם, מקדם שיתופי פעולה ומתכלל בעזרת אותה מועצה מייעצת ובעזרת

נירית גדסי: כם כולכם.

קריאה: פאינה, את מעלה שאלה נכונה.

קריאה: צריכה להיות שפה אחידה, שפה אחת משותפת שבסופו של דבר כולם מתיישרים לפי השפה הזאת.

קריאה: מישהו צריך להנחיל את השפה הזאת.

קריאה: מישהו צריך לקבוע איך נכון לעשות את זה.

קריאה: בואו נחשוב לרגע שכל אחד היה עושה חינוך פיננסי לפי ראות עיניו, אז יש כאן בעיה.

קריאה: יכול להיות שלפעמים חוטאים למטרה ולא לחינוך הזה רצינו להגיע.

קריאה: צריכה להיות איזושהי שפה אחידה.

פניה קירשנבאום: זה מה שנאמר כאן.

פניה קירשנבאום: כל אחד ימדוד לפי קנה המידה שלו?

פניה קירשנבאום: אנחנו נמצאים ממש בהתחלה.

נירית גדסי: אני לא רואה סתירה בכך שכל אחד יעסוק בתחומו.

נירית גדסי: בדיוק מה שאנחנו מקדמים זאת איזושהי שפה אחידה, איזה שהם כלים אחידים גם למדידה והערכה לכולם וגם איזשהו שיח משותף שמתוכו נגיע לאיזה שהן תובנות משותפות לגבי האופן שבו צריך לקדם את הדברים.

פניה קירשנבאום: רשות הדיבור ליניב חדד שהוא מומחה לחינוך פיננסי.

פניה קירשנבאום: אחריו אני אסכם את הדיון.

יניב חדד: שלום לכולם.

יניב חדד: אני מברך על היוזמה שסוף סוף כולם נפגשים כאן.

יניב חדד: אני מתעסק בעיקר בבתי הספר.

יניב חדד: אנחנו מעבירים כבר הרבה מאוד שנים תוכניות של חינוך פיננסי בתוך בתי הספר בכיתות א'-י"ב.

יניב חדד: יש לנו תוכנית של מאות מערכי שיעור בכל הנושאים שהוזכרו כאן.

יניב חדד: הרציונאל שלנו הוא מאוד פשוט.

יניב חדד: ברגע שילד מקבל כסף בפעם הראשונה, הוא נקרא צרכן והמטרה שלנו היא להפוך אותו לצרכן נבון.

יניב חדד: ככל שהוא יותר צעיר בגיל, כך יותר קל לעשות את זה.

יניב חדד: אם אנחנו עושים את זה בצורה הנכונה ביותר, סביר להניח שהרבה פחות אזרחים יגיעו בגיל 24-30 ויהיו להם בעיות כלכליות.

יניב חדד: ברגע שאנחנו נותנים להם את הכלים כאשר הם ילדים בבית הספר, הרבה יותר קל לנו לעשות את זה.

יניב חדד: כאן אני גם חושף פעם ראשונה שהשנה ערכנו מחקרים בבתי הספר.

יניב חדד: עשינו מחקרים בקרב תלמידים שלמדו חינוך פיננסי ובקרב תלמידים שלא למדו חינוך פיננסי והתוצאות הן מדהימות.

יניב חדד: ראשית, רמת הבורות בכיתות יסודי – כיתות ב'-ו' – היא מקסימאלית.

יניב חדד: הידע הבסיסי שלהם הוא אפסי.

יניב חדד: הידע של האנשים שלמדו ועברו את הסדנאות או את התוכניות שאנחנו מעבירים, הפך להיות הרבה יותר מהקיים.

יניב חדד: בידע הקיים יש הבדל של כמעט חמישים ושישים אחוזים.

יניב חדד: ההתמקדות שלנו בתוכניות הלימוד, כמובן בנושא של צרכנות, להסביר להם בכלל מה זה שטר, מה זה מטבע, מהי הגדרת צרכן.

יניב חדד: אם אנחנו מדברים על הגלובליזציה והטיסות לחוץ לארץ, מה זה טבלאות המרה ומה זה מטבע חוץ.

יניב חדד: כל הנושא של צרכנות נבונה, סקר שוק, השוואת מחירים, תקציב, מודל קבלת החלטות, תהליך רכישה.

יניב חדד: ברגע שילד מתעסק בכסף, אנחנו נותנים לו את כל הכלים לעשות את זה.

יניב חדד: הדרישה היום מבחינת בתי הספר ברחבי הארץ, כמעט כל בתי הספר רוצים את זה אבל הבעיה כאן היא שחלק מבתי הספר לא מסוגלים לשלם והבעיה השנייה היא שמשרד החינוך חוסם.

יניב חדד: בתי הספר רוצים את האישור של משרד החינוך לתוכניות.

יניב חדד: אני דוקטורנט במקצועי בתחום החינוך הפיננסי ואני עושה את הדוקטורט בתחום חינוך פיננסי ככלי לצמצום פערים בחברה הישראלית.

יניב חדד: אנחנו עושים את זה מאוד טוב אבל יש בתי ספר שלא יכולים להרשות את זה לעצמם.

יניב חדד: אנחנו מתקדמים בצעדי ענק וכל שנה אנחנו מגדילים את התפוקה שלנו לא רק בעשרות אחוזים אלא במאות אחוזים בתחום הזה.

יניב חדד: אני אומר כאן למשרד החינוך שיפסיק לפתח.

יניב חדד: יש תוכניות מפותחות, בואו וקחו אותן.

יניב חדד: חבל על הזמן כי לנו לקח – ואנחנו צוות בו כולנו אנשי אקדמיה עם תואר ראשון, שני ושלישי – כמעט שש שנים לפתח את התוכניות.

יניב חדד: אנחנו באים מהשטח.

יניב חדד: פיתחנו גם כלי עזר, אם אלה ספרים, משחקים וכדומה.

יניב חדד: אנחנו מוכנים לשתף פעולה, אפילו אם צריך אנחנו מוכנים לתת את הדברים האלה והנוער של היום רוצה את הדברים האלה.

יניב חדד: משפט לסיום.

יניב חדד: צריך לחשוב שהנוער היום הוא לא הנוער כמונו.

יניב חדד: הנוער היום הוא נוער שיפתח עסקים כבר בגיל 21.

יניב חדד: זה נוער שלא מפחד מאף אחד.

יניב חדד: זה נוער שהולך על כל הקופה, או שהוא יפשוט רגל, או שהוא יהיה מיליונר, אבל צריך להכין אותו לדברים האלה.

יניב חדד: לפי הסטטיסטיקות של היום 180 אחוזים לפני הגיוס לצבא אין להם חשבונות בנקים והם לא מכירים כלום.

יניב חדד: כשאני לוקח אותם לסניפי הבנק, מבחינתם זה כמו שהם נמצאים בחוץ לארץ.

יניב חדד: אנחנו חייבים להתחיל אתם את זה מהגילאים של כיתות א'-ב', מהרגע הם מתחילים לדעת לקרוא.

יניב חדד: אנחנו חייבים לפתח אתם ולהסביר להם את הרציונאל.

יניב חדד: אנחנו גם מסיירים אתם במוזיאון כמו הרצל-לילינבלום, במוזיאון בנק ישראל, במוזיאון של הבורסה ובמוזיאונים אחרים.

יניב חדד: אנחנו חייבים לתת להם את הערך המוסף שנקרא חינוך פיננסי.

יניב חדד: צריך להדגיש שחינוך זה תהליך.

יניב חדד: אי אפשר בשנה אחת ללמד את הכול אלא זה תהליך ספיראלי שהוא מכיתה א' ועד כיתה י"ב.

יניב חדד: אוריינות היא סוג של ידע נקודתי.

יניב חדד: אנחנו מפרידים בין שני הדברים האלה ואנחנו הולכים על בסיס החינוך ונותנים לכל כיתה את השעה השבועית שלה.

יניב חדד: אנחנו עושים פרויקטים בתוך בתי הספר ואנחנו עובדים היום בהרבה בתי ספר בכל הארץ, במיוחד בבתי הספר הדמוקרטיים הניסיוניים שם למנהלים הרבה יותר קל לעבוד עם זה כי אין להם בעיה תקציבית ואין להם בעיית רגולציה של גוף כזה או אחר.

יניב חדד: אם בהתחלה הם דרשו שעה שבועית לכל כיתה, היום הם כבר נותנים היום לכל כיתה יותר משעה שבועית ולפעמים מדובר בשעתיים ושלוש.

יניב חדד: החזון שלנו הוא שיהיה סוג של אזרחות פיננסית לכל תלמיד.

יניב חדד: כמו שיש בגרות באזרחות – אני לא מצפה שתהיה בגרות בנושא – תהיה סוג של אזרחות פיננסית.

יניב חדד: אם אנחנו הולכים למחקרים של המאה ה-21, מצפים שכמעט כל אזרח יהיה סוג של מנהל ואם לא ניתן לו את כלי הניהול מאז הוא בכיתה ב' עד כיתה י"ב, אנחנו נפספס כמעט את כל התהליך.

פניה קירשנבאום: אין ספק.

פניה קירשנבאום: הנה עוד רעיון.

פניה קירשנבאום: אולי באמת כדאי להעביר חוק.

פניה קירשנבאום: כמו שיש חוק שבבתי הספר חייבת להיות שעת לימוד של זהירות בדרכים, תהיה שעת לימוד חינוך פיננסי.

פניה קירשנבאום: אתם יודעים שאנחנו לפני פגרה ועד שננסח חוק יעבור זמן.

פניה קירשנבאום: דליה ממשרד החינוך שמלווה את הוועדה מהתחלה, בבקשה.

דליה פניג: אני מצטערת.

דליה פניג: אני קצת צרודה ולכן לא רציתי לדבר, אבל אני לא יכולה להתאפק.

דליה פניג: על החשיבות של חינוך פיננסי, אנחנו לא צריכים להרחיב.

דליה פניג: השתכנענו.

דליה פניג: מי שיודע לפתח תוכניות חינוכיות, זה משרד החינוך.

דליה פניג: עם כל הכבוד, תוכניות חינוכיות זה לא רק ידע אלא תוכניות חינוכיות מלוות במיומנויות של חשיבה ובערכים.

קריאה: הכול קיים.

דליה פניג: בסדר.

דליה פניג: גם בישיבה הקודמת שמענו את כולם מדברים וכולם יודעים איך לעשות את זה בבתי הספר הכי טוב.

דליה פניג: מה לעשות, אנחנו עדיין מאמינים שמי שיודע לעשות את זה בבתי הספר בצורה הנכונה, המתאימה לתלמידים מכל השכבות, תלמידים של כיתות הטרוגניות שיש בהם תלמידים ברמות שונות, זה משרד החינוך.

דליה פניג: אנחנו עובדים על זה והתהליך הזה נמצא בפיתוח.

דליה פניג: כבר התחילה תוכנית שנבנתה לכיתות י' ואתם יודעים עליה כי דובר בה כאן הרבה ולכן אני לא צריכה לחזור עליה.

דליה פניג: עכשיו נבנית תוכנית לכל הרצף.

דליה פניג: עם כל הכבוד, אנחנו נשמח לשמוע, נשמח לקבל ייעוץ אבל למשרד החינוך יש את הכלים המקצועיים לפתח תוכניות חינוכיות והדברים הם לא כמו שהם נראים.

דליה פניג: לא כל אחד יכול להיכנס לכיתה כי אני לא חושבת שהיית רוצה שכל מי שעבר בבית חולים, יכול כבר להיכנס ולנתח מישהו.

דליה פניג: גם הוראה וגם חינוך, זה סוג של פרופסיה, לומדים את זה, עוברים הכשרות מיוחדות לזה ואנחנו אלה שאמונים על זה, גם בפיתוח התוכניות וגם בהעברת התכנים.

פניה קירשנבאום: תודה.

פניה קירשנבאום: מי שכבר מכיר אותי יודע שאני לא אניח לנושא.

פניה קירשנבאום: אני מבטיחה שזאת לא ישיבה אחרונה של הוועדה.

פניה קירשנבאום: עד סוף המושב אני כבר לא רואה שיש טעם להתכנס, אבל אנחנו נתכנס מיד עם שובנו למושב החורף.

פניה קירשנבאום: אז נכנס שדולה לחינוך פיננסי במלואה וכולנו ניתן דיווח על מה שנעשה, מה לא נעשה, מה שלבי החקיקה וכולי.

פניה קירשנבאום: אני בטוחה שעד אוקטובר משרד החינוך יוכל להציג את התוכניות שהן כל כך מקצועיות כי המשרד כבר צריך שיהיו לו תוכניות באוקטובר כי צריך להתחיל ללמד.

פניה קירשנבאום: אם כן, כל אחד ייתן דיווח.

פניה קירשנבאום: ביקשו ממני להזכיר לכם שביום שלישי, ב-24 ביולי בכפר המכבייה מתקיים כנס של מתכננים פיננסיים ואני הולכת להיות חלק ממנו.

פניה קירשנבאום: מי שזה מעניין אותו, יוכל להשתתף ואם לא, נספר לכם מה היה ומה למדנו.

פניה קירשנבאום: שוב, אני מודה לכולכם.

פניה קירשנבאום: אם יש לכם רעיונות לגבי החקיקה ולגבי פעולות, אני אשמח לקבל זאת ואני אשמח לראות אתכם בישיבה הבאה.

פניה קירשנבאום: תודה רבה.